ΑΝΤΙΓΟΝΗ ΣΟΛΟΜΩΝΙΔΟΥ–ΔΡΟΥΣΙΩΤΟΥ

Η βραβευμένη φωτογράφος και δημοσιογράφος Αντιγόνη Σολομωνίδου–Δρουσιώτου γεννήθηκε στη Λεμεσό της Κύπρου. Έκανε τα πρώτα της βήματα στη φωτογραφία δίπλα στον παγκοσμίου φήμης φωτογράφο George Rodger, έναν από τους ιδρυτές του Πρακτορείου Magnum. Στη συνέχεια, παρακολούθησε «Documentary Photography» στο Gwent College of Higher Education στο Newport της Ουαλίας υπό την καθοδήγηση του διάσημου φωτογράφου του Πρακτορείου Magnum, David Hurn. Με οδηγό την εσωτερική ανάγκη για επικοινωνία, ξεκίνησε τη δημιουργική της διαδρομή το 1977, με ασπρόμαυρες κυρίως φωτογραφίες. Μότο της διαχρονικά είναι το «Capturing emotions; my task in life / Αποτυπώνοντας συναισθήματα· ο στόχος μου στη ζωή».

Έχει παρουσιάσει το έργο της σε πολλές ατομικές εκθέσεις φωτογραφίας στην Κύπρο [Λεμεσό 1978, 1992, 1996, 2004 | Λευκωσία 1986, 1997 | Αγία Νάπα 1998 | Δερύνεια 2005] και στο εξωτερικό [Γενεύη 1979 | Αθήνα 1989 | Λονδίνο 1989 | Βερολίνο 1992 | Πάτρα 2006 | Βρυξέλλες: Ευρωπαϊκή Επιτροπή (Berlaymont Presidents’ Gallery) και στο Ευρωπαϊκό Συμβούλιο (Lex Building) 2012 | Νέα Υόρκη στα Ηνωμένα Έθνη (United Nation’s Secretarial Lobby) 2013 | Ουάσιγκτον (Καπιτώλιο Ηνωμένων Πολιτειών) 2014 | Λονδίνο (London School of Economics για τα 20χρονα του Hellenic Observatory) 2016]. 

Συμμετείχε σε πολλές ομαδικές εκθέσεις και διοργανώσεις, ανάμεσα στις οποίες και διεθνείς μπιενάλε, εκπροσωπώντας την Κύπρο: Μπιενάλε Νέων Καλλιτεχνών Μεσογείου στη Θεσσαλονίκη (1986) | Διεθνής Μήνας Φωτογραφίας στην Αθήνα (1989), «Greek Festival in London» στο Queen Elisabeth Hall, Λονδίνο (1989), «Γυναίκες, Δημιουργοί δύο θαλασσών», Πολιτιστική Πρωτεύουσα ΄97, Θεσσαλονίκη (1997). Πρώτο Διεθνές Forum για την Ειρήνη Γυναικών Δημιουργών της Μεσογείου, Ρόδος (2000), 1ο «Φεστιβάλ Φωτογραφίας Λεμεσού» (2023). 

Έχει τιμηθεί με τέσσερα διεθνούς κύρους βραβεία: Χρυσό μετάλλιο στην 3η Κοινοπολιτειακή Έκθεση Φωτογραφίας στο Χονγκ Κονγκ (1983) | Αργυρό μετάλλιο στην 4η Κοινοπολιτειακή Έκθεση Φωτογραφίας στο Εδιμβούργο (1986) | Commonwealth Photography Award (1987) | «Γυναίκα της Χρονιάς» στην κατηγορία «Δημιουργός» των Βραβείων Madame Figaro (2022). 

Κατά τη διάρκεια της καλλιτεχνικής της καριέρας, έχει εκδώσει τέσσερα φωτογραφικά βιβλία: Seasons in Limassol, Leosun, Λεμεσός 1990 | Eκ βαθέων, φωτοανθολόγιο, Πολιτιστικό Κέντρο Λαϊκής Τράπεζας, Λευκωσία 1997 | Κόντρα στο τείχος, Πολιτιστικό Γραφείο ΑΚΕΛ, Λευκωσία 2002 | ΜέΡΕΣ ΕγΚΛΕΙΣΜΟύ/LoCKdown DAyS ), Το Ροδακιό, Αθήνα 2020. Επιπλέον, είναι η συγγραφέας του βιβλίου Η ζωή μου σε πρώτο πρόσωπο, με περιεχόμενο ιστορικές συνεντεύξεις από κορυφαίες προσωπικότητες της Κύπρου, Εκδόσεις Λιβάνη, Αθήνα 2004.

Έργα της βρίσκονται σε ιδιωτικές συλλογές ανά τον κόσμο, καθώς και στη Μόνιμη Αντιπροσωπεία της Κυπριακής Δημοκρατίας στην Ευρωπαϊκή Ένωση στις Βρυξέλλες.

